Jean de Joigny

miniatura|300px|"Santo Enterro", Valladolid.
**Jean de Joigny**, ás veces castelanizado como **Juan de Juni**, nado en Joigny no ano 1506 e finado en Valladolid no 1577, foi un escultor borgoñón que realizou o máis importante do seu traballo en España ao longo do século XVI. É considerado como un dos mellores representantes do maneirismo en España.

## Traxectoria 
Probablemente perfeccionouse en Italia, aínda que puido recibir influencias da escultura dese país a través de artistas italianos ambulantes. Arredor de 1533 aparece en Castela, onde traballaría o resto da súa vida, inicialmente en León, onde se documenta o seu traballo por vez primeira; logo en Medina de Rioseco, e en 1540 en Salamanca, e posteriormente en Valladolid, onde fixaría o seu domicilio. Nesa cidade falecería no ano 1577 .

Juni non só traballou a escultura exenta, senón que ergueu tamén magníficos retablos, dos que mesmo fixo as trazas, e dos que se conservan consumados exemplos, como o da catedral de El Burgo de Osma (1550) ou da igrexa de *Santa María la Antigua*, en Valladolid (1545).

Con Alonso Berruguete debe considerarse como o fundador da "Escola escultórica de Valladolid", que se estende ó longo do século XVI con estes e outros escultores, para prolongarse no século XVII, sobre todo con Gregorio Fernández, e atinxir aínda o século XVIII con Luis Salvador Carmona.

## Estilo 
O seu estilo mantén o patetismo expresivo propio da arte borgoñoa, talvez herdado do gran Claus Sluter, ao que se suma a influencia de Miguelánxelo, pois o retorcemento angustioso das figuras de Juni emparéntase coa *terribilitá* do italiano. Autor de figuras de gran tamaño, traballou principalmente a madeira, pero ás veces tamén se achegou ao mármore. O seu traballo lento, no dicir dos contemporáneos, revela, porén, unha árdua planificación do traballo.

## Discípulos 
O seu fillo, Isaac de Juni, foi un dos seus discípulos directos, e tamén o francés Juan de Angés. Aínda que ambos traballaron na Galiza, é sobre todo a través do último, e do seu fillo Juan de Angés o Novo, como o estilo de Juni se espallou polo Noroeste peninsular.

## Obras 
* *Descendemento* (ca. 1533 – 1538), convento de San Marcos, León.
* *Enterro de Cristo* (1540), Museo Nacional de Escultura, Valladolid.
* *Virxe co Neno Xesús e San Xoán* (ca. 1555), igrexa de Santa Mariña, León.
* *Retablo do Enterro de Cristo* (1571), Catedral de Segovia. 
* *San Xoán Bautista*, Museo Nacional de Escultura, Valladolid.
* *María Magdalena*, Museo Nacional de Escultura, Valladolid.
* *Santa Ana*, busto, Museo Nacional de Escultura, Valladolid.
* *Virxe dos Coitelos* (Dolorosa), igrexa das Angustias, Valladolid.
* *Piedade*, Medina del Campo. 
* *San Segundo orante*, Ávila, en mármore.
* *Santa Ana e San Xoán Bautista*, hoxe no transcoro da catedral de Salamanca, procedentes do claustro.
* Calvario, no monumento funerario do bispo zamorano Antonio del Águila; convento de San Francisco, Ciudad Rodrigo, Salamanca, hoxe no pazo dos Águila da mesma cidade.
* *Virxe da Esperanza* (entre 1560 e 1577), igrexa de Santiago, Allariz, Ourense.
* *Inmaculada*, Museo Arqueolóxico Provincial, Ourense.

Ficheiro:Juan de Juni-San Antonio de Padua.jpg|Santo Antonio de Padua.
Ficheiro:Juan de Juni-Santo Entierro (detalle).jpg|Santo Enterro, detalle.
Ficheiro:Piedad-Juni-Color.jpg|Piedade, Medina del Campo (cara 1575)

## Véxase tamén 
### Bibliografía 
* *Museo Nacional Colegio de San Gregorio. Colección*, Madrid, Ministerio de Cultura, 2009. (Ed. bilingüe: ''Saint Gregory's College National Museum*), ISBN 978-84-8181-422-4
* Santiago Alcolea Gil, *Historia Universal del Arte*, vol. VI, Barcelona, Planeta, 1988, ISBN 84-320-8906-0
* Bartolomé Bennassar, *Valladolid en el siglo de oro*, Valladolid, Ámbito, 1989 ISBN 978-84-86770-15-0 
* Manuel Gómez Moreno, *La Gran época de la Escultura Española*, Barcelona, Noguer, 1964
* Juan José Martín González, *Juan de Juni. Vida y obra*, Madrid, Patronato Nacional de Museos, 1974 ISBN 84-369-0335-8
* José Martí y Monsó, *Estudios histórico-artísticos relativos principalmente a Valladolid. Basados en la investigación de diversos archivos*, Valladolid, Ámbito, 1992, ISBN 84-86770-74-2. Facsímile da primera edición 1892-1901. 
* Federico Pablo Verrié, *Mil Joyas del Arte Español: Edad moderna y contemporánea'', Barcelona, Instituto Gallach, 1948.

### Ligazóns externas 
* Biografía e estilo